Аляксей Цясьлюк

**Аляксе́й Цясьлю́к** ( 10 студзеня 1994 году, Давыд-Гарадок, Беларусь) — колішні беларускі футбаліст, нападнік.

## Кар’ера
### Клюбная
Не зважаючы на тое, што гулец нарадзіўся ў Берасьцейскай вобласьці, футболам пачаў займацца ў Гомлі, першая футбольная школа — гомельскі клюб «Спартак».

З сэзону 2011 году пачаў выступаць за дубль «Гомля». 2 лютага 2012 году пасьля выпуску з цэнтру падрыхтоўкі рэзэрвы, падпісаў першы прафэсійны кантракт з клюбам тэрмінам на 3 гады. Сэзон 2012 году правёў у дублі, дзе згуляў 25 матчаў, забіў 5 галоў і аддаў 2 галявыя перадачы. Разам з партнэрамі па камандзе стаў пераможцам першынства дублюючых складаў камандаў вышэйшай лігі. Улетку 2012 году Аляксея заўважылі скаўты маскоўскага «Спартака» падчас таварыскага матчу паміж юнацкімі зборнымі Расеі і Беларусі. З 31 ліпеня па 10 жніўня 2012 году Цясьлюк праходзіў прагляд у моладзевай камандзе «чырвона-белых». Прагляд падпісаньнем кантракту ня скончыўся і гулец вярнуўся ў «Гомель».

У студзені 2013 году разам зь іншымі гульцамі «залатога дублю» быў пераведзены ў асноўную каманду клюбу «Гомель». 30 чэрвеня 2013 году Аляксей дэбютаваў за «Гомель» у матчы чэмпіянату Беларусі супраць берасьцейскага «Дынама», выйшаўшы на замену ў дадатковы час. У далейшым працягваў гуляць за дубль у сэзонах 2013 і 2014 гадоў, часам зьяўляўся ў асноўнай камандзе, выходзячы на замену. У сакавіку 2015 году падоўжыў кантракт з гамяльчукамі. 10 красавіка 2015 году забіў свой першы гол за «Гомель» у Найвышэйшай лізе ў шыкоўнай хуткай атацы, які дапамог перамагчы «Белшыну» зь лікам 2:0. Гэты гол стаў таксама першым голам чэмпіянату краіны 2015 году. Па заканчэньні сэзону 2015 году цікавасьць да Цясьлюка мела менскае «Дынама», а ў лютым 2016 году нападнік езьдзіў на прагляд у кіеўскае «Дынама-2». Аднак у выніку ў сакавіку 2016 году падоўжыў кантракт з «Гомлем» на два гады. Паводле вынікаў сэзону 2016 году дапамог камандзе вярнуцца ў Найвышэйшую лігу. Сэзон 2017 году пачынаў у стартавым складзе гамельчукоў на пазыцыі цэнтральнага нападніка, але пазьней страціў месца ў асноўным складзе і пачаў пераважна выходзіць на замену. У сьнежні 2017 году яшчэ на год падоўжыў кантракт з гомельскім клюбам.

У жніўні 2018 году аддадзены ў арэнду клюбу «Смалявічы» да канца сэзону. З жніўня па кастрычнік адсутнічаў праз траўму, пазьней зноў зьяўляўся на полі. У сьнежні 2018 году па заканчэньні арэнды вярнуўся ў «Гомель». У сакавіку 2019 году перайшоў у берасьцейскі «Рух». У складзе берасьцейскай каманды чаргаваў выхады ў пачатковым складзе і на замену. У студзені 2020 году скасаваў кантракт з «Рухам» і зноў трэнаваўся з «Гомлем», зь якім неўзабаве падпісаў пагадненьне. Спачатку зьяўляўся ў стартавым складзе каманды, пазьней страціў месца ў асноўным складзе. У пачатку 2021 году трэнаваўся з рэчыцкім «Спадарожнікам», а пазьней далучыўся да пінскай «Хвалі», зь якой у сакавіку склаў працоўную дамову. Замацаваўся ў стартавым складзе каманды, з 12 галамі стаў ейным найлепшым бамбардзірам у сэзоне. У студзені 2022 году паводле пагадненьня бакоў пакінуў пінскі клюб і неўзабаве стаў гульцом гомельскага «Лякаматыва». Пакінуў «Лякаматыў» у сьнежні 2022 году.

### Міжнародная
Выступаў за юнацкія зборныя Беларусі. Улетку 2013 году выступаў, таксама, за малодшую моладзевую зборную Беларусі (да 20 гадоў). 16 студзеня 2015 году дэбютаваў у зборнай да 21 году ў матчы супраць Туркмэністану на Кубку Садружнасьці. У гэтым матчы адзначыўся голам, які прынёс беларусам перамогу зь лікам 1:0.

## Статыстыка

## Крыніцы

## Вонкавыя спасылкі
* Профіль на сайце «Гомелю»
* Статыстыка «ПБ-Инфо»

Катэгорыя:Беларускія футбалісты